Sejarah Iban
BELIAN …. Endang mayuh macham / jalai Manang belianka sida ti tabin, bepanggaika bansa penyakit orang nya. Tusun Ke-49 LEKA jaku, Iban / “Sea Dayak” dikena sida pemansik antropologis nyebut seraban bansa ti bejaku ngena jaku Iban (Ibanic speaking people). Leka jaku “Ibanic” ditengkebang Alfred B Hudson (1970), Professor Emeritus, University of Massachusetts, Amherst, Department of Anthropology. Nitihka pansik analisis “HVS-I region (12 April 2011)”, nunjukka Iban @ Ibanic Group nadai bida ari raban orang asal menua “indigenous people”. Kenu ku sida pemansik antropologis, bepelasarka cytochrome b gene, bansa Dayak @ Ibanic Group, endang seraban enggau orang asal menua (Orang Asli) di menua bukai. Nya alai, Iban nya seraban ari peturun Dayak Borneo ti datai ari menua Yunnan di China & Kemboja baka ti udah disebut dulu agi ari tu. Kenu ku sekeda penulis Orang Putih, leka jaku “Iban” datai ari jaku bansa Kayan “Hivan” ti mai reti orang ti udah pindah ari menua bukai tauka orang ti udu bejalai kin kia. Bisi mega sida ke tuai  madah, bansa Iban bulih nama ‘Iban’ ari cherita Tindin “Bragah Ngindang” seduai Entinggi “Keti Aur Tulang”. Amai tauka enda, dua iti teori nya, ukai pekara ti berat lalu nyadi batang kelikuh bansa Iban Sarawak. Utai ti bendar iya nya, bansa Iban Sarawak endang seperugan, saum  aki ini enggau bansa Dayak Borneo, lalu bisi tanda amat bepelasarka jaku @ Ibanic languages ti dikena IbanSarawak ke diatu. Ngenang pasal penatai Iban ke Sarawak, penatai aki ini Iban Sarawak ke diatu endang enda sebaka jalai, enda mega sebaka taun kenyau ari taun 1675, nitihka pansik antroplogis. Maya ti ngiga, berimba menua baru endur bumai betaun, Iban endang seruran charut enggau bansa Ukit, Baketan, Seru, Beliun, Lugat, Lusum sereta mayuh mega etnik orang asal (natives) ti mit-mit ke bukai, tang “Iban fears no other tribes”.   ASAL PENATAI MANANG LANDU  Kenu ku jerita tuai lemambang enggau manang Iban, bansa Dayak, Iban ti keterubah nyadi manang iya nya Manang Landu. Iya mih Manang mensia dunya ti keterubah. Menjaya Manang Raja ti nyadi Manang Bali nya manang Antu Bunsu Petara, ukai mensia dunya.         Jeman Manang Menjaya agi nyadi manang, bisi seiku mensia dunya ke benama Sebau ti bensumbar Kemarau Langkang. Bisi mega bala bakih iya ngangauka iya ngena nama Temilan Tutop Tapang. Iya bebini ngambi indu ti tebilang pandai betenun benama Endu Dara Lantan. Seduai bisi anak lelaki benama Landu.          Maya Landu berangkat bujang, iya minta apai iya nirika meligai endur iya tinduk. Engka iya bisi mimpi diasuh orang endang baka nya? Maya ti tinduk iya dikelingi tujuk iti piring. Dia Landu bisi mimpi betemu enggau burung menaul ti mai iya terebai ke langit.          “Kati aku tu terebai, ukai aku tu bisi sayap baka nuan nya,” ku Landu.          “Ambi pua kumbu selambar indai nuan nya. Nya mih ke sayap nuan,” pia ku saut burung menaul nya.        Enda lama udah nya Landu pan ngasaika diri bisi sayap lalu terebai ke langit nyentuk ke bulan nitihka menaul nya. Ari nya seduai sama terebai nuju tuchung bukit. Maya nya menaul pan inggap ba dan tapang-betenung. Landu labuh lalu terengkah ba atas batu galang di atas bukit nya.        Maya ti duduk sambil gining-gining, Landu tepedaka indai tuai orang datai ngagai iya.      “Sapa nuan tu, ini?” ku Landu       “Aku tu Ini Inee Rabong Hari, Ini Inda Rabong Menoa. Aku mih indai Manang Simparang. Menua ti endur nuan terengkah tu dikumbai orang Bukit Rabong Manang. Ditu mih nirika Gawai Bebangun kena aku mangun Raja Menjaya ti nyadi Manang Bali taun dulu nyin suba. Nuan amai betuah, Landu. Nuan tu mih anak mensia ti keterubah datai di menua tu. Barang sapa ti udah datai di menua Bukit Rabong tu, enda tau enda nyadi manang. Ninting malam maya bulan kembung aku endang selalu duduk ba atas tuchung bukit tu”. LANDU DIASUH INI INDA NYADI MANAG Ninga munyi nya, naka penusah ati Landu. Iya datai ba bukit nya ukai utai ti kedeka iya empu. Iya madahka diri enggai nyadi manang tang Ini Inda enda peduli sereta enda ibuhka jaku iya lalu ngaga tujuh iti mata ginti. Udah nya, Ini Inda pan miau Landu ngena mayang pinang. Iya ngasuh Landu gali telentang ba ruang sebuah perau bepanggalka selebuan bebendai. Maya nya mega Ini Inda ngachukka bulu landak ke dalam tapa jari Landu. Udah nya lalu dikaitka iya mata ginti ke dalam bau enggau kaki Landu. Nya ti ngujungka iya luput enda nemu utai. Udah Landu ngeleda luput, Ini Inda pan lalu bejaku,”Mata nginti ba tubuh nuan nya kena nagang pua kumbu labuh teberusut ari tubuh nuan maya nuan belian. Bulu landak ba tapa jari nuan nya ulih mantu nuan nangkap semengat sida ti tabin ke dipelianka nuan nya. Pia mega mata ginti ba kaki nuan nya ulih nagang nuan terap maya ti belian. Diatu, kepenudi amai aku deka muai seraput mata nuan awakka nuan ulih meda semengat mensia enggau antu ti enda ulih dipeda mensia dunya ti ukai manang. Pekakas ti enda tau enda dikena nuan maya belian iya nya baka tu: sebatang sumpit – nya nyadi lalau nuan maya belian;  benda irun- alai nuan nyandih; benda rangkang – nya ulih kena nuan ninjau semengat sida ke sakit, engka sememngat sida nya dilalaika antu;  benda tempayan – nya ke kaki nuan. Pala babi ti jelan pemesai – nya ti disayat lalu darah babi nya patut diirup nuan mimit kena ngelindung tubuh nuan ari antu jai ti deka ngelaban nuan maya Pelian Bebunuh Buyu”. DIAJAR BELIAN NGENA CHARA BETUL Kelimpah ari nya Ini Inda mega ngajar Landu chara belian ngena chara ti betul. Maya nya Landu udah ngasaika diri udah nyadi manang lalu enda tetilap meratika mua Ini Inda lalu mendiingka jaku ajar iya. “Manang Landu…, nya alai diatu pending manah ajar aku tu. Engka enda lama da,  maya pelian nuan ti keterubah; nuan mesti ngirup mimit darah babi ti disayat kita sebedau belian nya awakka nuan kebal, enda ulih dijamah antu maya nuan belaban enggau mayuh  bansa antu dalam pelian nuan. Sebedau nuan belian mega, nuan enda tau enda miau semua ubat enggau pengaruh nuan ngena manuk lelaki. Manuk nya tadi mesti dibunuh lalu ke lauk kita makai salau. Kelimpah ari nya, sebedau nuan nirika pelian ke mensia ti tabin, nuan mesti ngaduka pengawa Betimang Ubat ambika semua pengaruh enggau ubat ti dikena nuan ngeraika sida ti tabin nya bisa, enda sabau,” pia ku Ini Inda.     Mayuh macham pekara pasal pelian diajar Ini Inda ke guna Manang Landu maya iya belian. Nya mih daya indup bansa Dayak, bansa Iban dulu kelia sebedau penatai Raja James Brooke. Bansa Dayak, Iban nadai chara bukai kena ngubat sida ti tabin raya, enti enda manang. Manang ti belian lalu ngubat sida ti sakit mega ukai ari penemu iya kediri. Sida ti nyadi manang mega ukai ari peneka sida empu tang ari asuh Antu Bunsu Petara (Ini Inda Rabong Menoa, Ini Inee Rabong Hari).  Ari ni Ini Inda bulih kuasa ‘power’  ti baka nya? Nya mih disebut munyi sempama Iban munyi tu: Tinting labuh lumbing labuh dia, Tatai labuh lumbai labuh dia. Mayuh chara, mayuh jalai, jauh pejalai pikir kitai tang ujung-ujung pulai ngagai pun baru ga saut nya. Reti nya kitai nikal baru macha pemuka artikel tu tadi. Nya mih, nadai orang lebih bekuasa di langit, Serega tauka di dunya enti ukai Petara ti suah disebut mensia: ‘The Super Being, God Almighty, Tuhan, Allah Taala’. Semina Iya aja tau meri kuasa ‘power’ ngagai Antu Bunsu Petara, Sitan ‘devil, evil spirits’ tauka mensia dunya; laban asal penatai sida nya endang arI Petara; reti nya sida nya mega enggi Petara. Nya alai semina Petara aja nemu, sapa sida ke bendar…!   “The seven omen birds are rufous piculet (ketupong), banded kingfisher (embuas), scarlet-rumped trogon (beragai), Diard’s trogon (papau or kalabu), crested jay (bejampong), maroon woodpecker (pangkas) and white-rumped shama (nendak). These seven birds are the crucial omens in Iban augury”.  Referen maya &  kolobrasyen: Tetuan Alexander Mering – Kabupaten Sintang (Bachelor of Law, UNTAN, Pontianak,  Indonesia) & The Encyclopaedia of Iban Studies, Volume III, Joanne and Vinson H. Sutlive. The Sarawak Journal 1994 -The Source of Iban History, Benedict Sandin.             (Betampung ba Tusun Ke-50  minggu nyin ila) Nya mih, sekeda cherita asal penatai enggau pemindah bansa Iban ti makin ngansak sesemak ke Utara, ari menua Batang Sadong, nyentuk ke menua Batang Krian-Sebelak di menua Saratok ke diatu. Ari menua pelilih menua Serian, Betong, Saratok Iban majak ngiga menua baru tunga ke Utara. Sebedau ngenang pemindah Iban ke menua bukai ke Utara nyentuke ke Berunei, lalu ke Sabah, aram kitai mansik dulu pasal asal penatai Manang bansa Iban. Arapka Iban patut nemu asal penatai diri empu endang seperugan sebedau bepechah berimba menua baru di menua bukai.  Artikel ti deka nyadi bup tu ila, endang deka befokus ba senentang perugan Dayak @ Ibanic Group aja, ukai reti kitai ngelaung tauka enggai begulai enggau bansa Dayak bukai, tang mih awakka mudah agi dipansik laban mit agi rampa. Bansa Dayak bukai awakka sida empu ga mansik. Nitihka pansik Litericha enggau Sains Spiritual, Dayak @ Ibanic Group tu ukai semina kala diau begulai enggau Bunsu Petara (Dewa) – Sengalang Burung tujuh iku diri menyadi, Orang Panggau Libau enggau mayuh bansa Antu, dulu kelia; tang bansa Dayak Borneo @ Ibanic Group mega datai ari peturun Bunsu Petara (Dewa, Dewi) ti bechampur enggau mensia dunya  (1) Bunsu Petara (Dewa) + Mensia   (2) Antu + Mensia + Bunsu Petara. Ila kita meda lenak agi, amat tauka enda utai tu. Pia mega,  bala tuai Iban Sarawak dulu kelia endang dipilih Bunsu Petara, atas pemendar ari Petara (Tuhan, God Almighty). Pechaya tauka enda, bepanggai ba pemacha empu. Engka bisi ga pemacha deka nemu pasal referen artikel tu, endang enda ulih dirintai ditu laban kelalu mayuh, lalu deka ditulis dalam bup maya dichelak ila. Nya alai, Iban patut nemu asal penatai peturun diri empu, ambika kitai ulih serakup lalu begempung enggau bansa bukai di Sarawak mega. Engka bala pemacha bisi utai tanya tauka deka ngirum infomasyen enggau gambar ti releven ngagai aku tau giga aku ba lumur WhatsApp tu: 013 8325146  tauka  SMS  0111 401 9115.  Oleh HARRY USUP UMBAR 
See author's posts
